സാഹിത്യ നോബല് ടാന്സാനിയന് നോവലിസ്റ്റ് ഗുര്ണയ്ക്ക് സ്റ്റോക്ക്ഹോം: അഭയാര്ത്ഥി ജീവിതത്തിന്റെ നീറുന്ന നോവുകള് ഒപ്പിയെടുത്ത ടാന്സാനിയന് നോവലിസ്റ്റ് അബ്ദുള് റസാഖ് ഗുര്ണ 72 ഇക്കൊല്ലത്തെ സാഹിത്യ നോബല് സമ്മാനത്തിന് അര്ഹനായി. കൊളോണിയലിസത്തിനെതിരെ തൂലിക ചലിപ്പിക്കുന്നതിനൊപ്പം അഭയാര്ത്ഥികളുടെ ജീവിതത്തോടുള്ള വിട്ടുവീഴ്ചയില്ലാത്തതും ആര്ദ്രവുമായ അനുഭാവമാണ് ഗുര്ണയെ പുരസ്കാരത്തിന് അര്ഹനാക്കിയതെന്ന് സ്വീഡിഷ് അക്കാഡമി അറിയിച്ചു. 10 ദശലക്ഷം സ്വീഡിഷ് ക്രോണറാണ് 8,51,16,367.11 ഇന്ത്യന് രൂപ സമ്മാനത്തുക. 1994ല് പുറത്തിറങ്ങിയ പാരഡൈസ് എന്ന നോവലാണ് ഗുര്ണയെ പ്രശസ്തനാക്കിയത്. ഡെസേര്ഷന് ബൈ ദി സീ എന്നിവയടക്കം 10 നോവലുകളാണ് അഭയാര്ത്ഥി പ്രശ്നങ്ങളും ജീവിതങ്ങളും പ്രമേയമാക്കി ഗുര്ണ രചിച്ചത്. 2005ല് ബുക്കര് പ്രൈസിനും വൈറ്റ്ബ്രെഡ് പ്രൈസിനും നാമനിര്ദ്ദേശം ലഭിച്ചിരുന്നു. ആഫ്രിക്കന് രാജ്യമായ ടാന്സാനിയയിലെ സാന്സിബാര് ദ്വീപില് അറബ് വേരുകളുള്ള കുടുംബത്തിലാണ് ജനനം. സാന്സിബാര് കലാപഭൂമിയായപ്പോള് 18ാം വയസില് ബ്രിട്ടനിലേക്ക് പലായനം ചെയ്തു. 1968ല് അഭയാര്ത്ഥിയായി ബ്രിട്ടനിലെത്തിയ ഗുര്ണ പഠനം പൂര്ത്തിയാക്കിയ ശേഷം അവിടെ സ്ഥിരതാമസമാക്കി. 1984 ലാണ് സാന്സിബാറില് മടങ്ങിയെത്തി കുടുംബത്തെ കാണുന്നത്. പലായനത്തിനിടെ അനുഭവിച്ച വേദനകളും അഭയാര്ത്ഥി ജീവിതത്തിന്റെ കയ്പുനീരും ഗുര്ണയുടെ കൃതികളില് പ്രതിഫലിച്ചിട്ടുണ്ട്. ഇരുപത്തിയൊന്നാം വയസില് എഴുത്തുജീവിതം തുടങ്ങിയ ഗുര്ണയുടെ മാതൃഭാഷ സ്വാഹിലിയാണെങ്കിലും ബ്രിട്ടനിലെത്തിയതോടെ സാഹിത്യരചനയ്ക്കായി തിരഞ്ഞെടുത്തത് ഇംഗ്ലീഷാണ്.